钦定古今图书集成/方舆汇编/职方典/第1281卷 > 《至小丘西小石潭记》前人
## 钦定古今图书集成/方舆汇编/职方典/第1281卷 > 《至小丘西小石潭记》前人

从小丘西行百二十步，隔篁竹，闻水声如鸣佩环，心
乐之。伐竹取道，下见小潭，水尤清冽，泉石以为底。近
岸卷石底以出，为砥为屿，为嵁、为岩，青树翠蔓，蒙络
摇缀，参差披拂。潭中鱼可百许头，皆若空游无所依。
日光下彻，影布石上，怡然不动，俶尔远逝，往来翕忽，
似与游者相乐。潭西南而望，斗折蛇行，明灭可见。其
岸势犬牙差互，不可知其源。坐潭上，四面竹树环合，
寥寂无人，凄神寒骨，悄怆幽邃。以其境过清，不可久
居，乃记之而去。